Ljubezen: Manj je več

Gotovo poznate besedno zvezo “manj je več”. Nekateri izmed vas ste morda te besede izrekli v ljubezenski situaciji, ko ste se počutili v zvezi ujete.

To, kako je ljubezensko razmerje lahko zadušljivo, v svoji pesmi z naslovom Less Is More dobro ponazarja pevka Joss Stone, zato bo najbolje, da besedilo kar prevedemo in malce priredimo. Mogoče se boste v njem našli tudi vi.

Ne pošiljaj mi tistih treh ducatov vrtnic; ali ne veš, da bo ena sama zadostovala?

Ne poskušaj mi natakniti prstana na roko; ali ne veš, da tudi sama služim denar?

Ne meči mi kamenčkov v okno in ni me treba klicati trikrat na dan,

ker če me boš, potem se ne bova imela o čem pogovarjati, ko se vidiva.

Ali še nisi slišal, da odsotnost povzroči, da srce še močneje ljubi?

Ali še nisi slišal, da se nič dobrega ne zgodi čez noč?

Povem ti naravnost: to me odbija, me duši in ni prav.

Manj je več! Malce se umakni, stvar upočasni, naj zadiha.

Preveč dobrega je lahko slabo, nočeva končati tako.

Manj je več! Stopi korak nazaj, zadrži se malo in se ohladi, če hočeš, da ostanem.

Mi hočeš izkazati svojo naklonjenost; ali ne veš, da bo enostaven poljub zadostoval?

Veliko je načinov, na katere se izraža ljubezen, ampak tvoj, žal, nima srečnega konca.

Bilo bi lepo, če bi mi dal priložnost, da te pogrešam,

to je prevelik zalogaj, spravlja me ob pamet.

Tako je zadušljivo, da se ne morem premakniti.

Naredi dva koraka nazaj in verjemi temu, kar pravijo: manj je več!

Iz besedila je razvidno, da ga je pisala ženska, kar pa ne pomeni, da isto ne velja za nežnejši spol. Moški najbrž veste, da znamo težiti z raznimi “Zakaj me ne pokličeš?”. Pa še opomba: to besedilo v slovenščini ne zveni niti približno tako dobro kot v angleščini, ampak eno je jasno: partnerju je treba dati prostor, to pa nikakor ne ponazarja, da ga manj ljubite. Kot smo nekoč že zapisali: svoboda je zakon!

PREBERI TUDI: Iskanje sanjskega partnerja.